Virtsateiden tyhjennys/stenttaus kyljen kautta

|  |  |
| --- | --- |
| Kuvaus: | Munuaisaltaan tyhjennys tai virtsateiden stenttaus |

TUTKIMUS / TOIMENPIDE

Sinulle on varattu aika munuaisaltaan tyhjennykseen dreenin kautta tai virtsateiden stenttaukseen endoproteesin avulla.

TUTKIMUKSEEN / TOIMENPITEESEEN VALMISTAUTUMINEN

Ole syömättä 4 tuntia ennen tutkimusta. Vettä ja kirkkaita mehuja saat juoda vapaasti, niin ettet ole janoinen ja kuiva tullessasi tutkimukseen.

Jos sinulla on insuliinidiabetes, saat syödä aamupalan 2 tuntia ennen tutkimusta ja pistää insuliinin.

Lääkärin määräämät lääkkeet voit pääsääntöisesti ottaa.  
  
Jos sinulla on kuitenkin käytössä joku seuraavista verisuonitukosten hoitoon tai ehkäisyyn käytettävistä lääkkeistä, ilmoita siitä etukäteen vuodeosastolle tai lähettävälle poliklinikalle:  
  
**Primaspan, Asasantin, Orisantin, Marevan, Clopidogrel, Brilique, Efient, Plavix, Arixtra, Eliquis, Pradaxa, Xarelto**

Tai

Jos sinulla on käytössä jokin **metformiinia (metformin hydrochlorid**) sisältävä, suun kautta nautittavaa sokeritautilääke, ilmoitta siitä etukäteen vuodeosastolle:  
  
Lääke on ehkä jätettävä tauolle ennen toimenpidettä, mutta siitä saat osastolta erilliset ohjeet.  
  
Samoin, jos käytät **neidonhiuspuu,** **kiinankarhuputki, kalaöljy- ja omegavalmisteita tai valkosipuliuutetta**, jätä valmiste pois käytöstä vähintään viikko ennen toimenpidettä.  
  
Ilmoita myös, jos sinulla on jodi- tai puuduteyliherkkyys tai olet raskaana.  
  
Sinusta otetaan verikokeita muutama päivä ennen toimenpidettä tai toimenpidepäivän aamuna.

TUTKIMUKSEN / TOIMENPITEEN KULKU

Sinulle laitetaan nestetiputus laskimoon. Tutkimuksen/toimenpiteen ajan sydämen toimintaa sekä verenpainetasoa seurataan. Tutkimus tehdään tavallisesti kyljen kautta. Iho puhdistetaan punktiokohdalta ja pistopaikkaan laitetaan paikallispuudutus. Olet tutkimuspöydällä kyljellään, tutkittavan puolen kylki koholla.

Läpivalaisua ja ultraääntä apuna käyttäen radiologi punktoi neulan munuaisaltaaseen, tarkistaa paikan varjoaineella, laittaa johtimen munuaisaltaaseen ja ohjaa johtimen avulla dreenin paikalleen. Dreeni kiinnitetään ihoon huolellisesti muutamalla ompeleella ja teipillä.

Jos olet tullut suunniteltua virtsateiden stenttausta varten, virtsateihin laitetaan dreenin kautta endoproteesi turvaamaan virtsateiden auki pysyminen.

Tutkimus kestää noin 1 tunnin ja toimenpiteet noin 1-2 tuntia.

TUTKIMUKSEN / TOIMENPITEEN JATKOHOITO-OHJEET

Tutkimuksen jälkeen olet muutaman tunnin vuodelevossa. Tarkemmat ohjeet annetaan toimenpiteen yhteydessä.

Raskaita ponnisteluja tulee välttää muutaman vuorokauden ajan tutkimuksen ja toimenpiteiden jälkeen. Tästä saat myös tarkemmat ohjeet.

**LISÄTIETOA**

Lisätietoa kuvantamistutkimuksista, säteilystä, röntgensäteilyn vaikutuksesta ja eri tutkimusten säteilyaltistuksesta saat internetistä ​

<www.tutkimukseen.fi>

<www.stuk.fi>

**YHTEYSTIEDOT**

Jos annettu aika ei sovi, ota yhteyttä lähettävään yksikköön.

Jos sinulla on kysyttävää tutkimuksesta, ota yhteys Röntgen 1, puh 017 173 322

arkisin klo 8.00 - 14.30. Tähän numeroon voit jättää soittopyynnön ja

hoitaja/tutkimuksen suorittava lääkäri ottaa sinuun yhteyttä.